Fizarana 6 alahahady, 19 nôvambra 2006; lah 3495 ny hambany ihany no tsy laitra fa rehefa mihatra zaka ihany. Na dia toy ny vara-datsaka teo amin’izy mivady aza ny fahenoana ny tenin’i beza namboraka ny tao am-pony amin’ny fitiavana an’i vaomihary, dia tamim-pahatoniana no namalian’ny rain’i vaomihary azy taorian’ny fahanginana fohy nameno ny efitrano io moa, anaka, raharaham-pitiavana ka na eto aza izahay ray aman-dreny dia i vaomihary ihany no erany. Tsy mba fombanay manko ny manao didiko fe lehibe amin-janaka, indrindra fa amin’ny raharaha miantoka ny fiainan-ko aviny marina izany, hoy i beza. Izy tokoa no erany, kanefa tsy afa-manoatra izy raha tsy mahazo ny fankatoavana sy ny tso-dranonareo ray aman-dreny. Ka ekenareo ve ny hiarahanay raha manaiky i vaomihary? Tratran’ny fanontaniana tsy nampoizina izy mivady. Tsy azony atao ny milaza ny tena ao am- pony amin’i beza, kanefa mety haningotra koa ny fanomezana sombim-panantenana azy. Mety hampirisika an’i beza hisisika amin’i vaomihary manko ny fahenoana fa tsy hanakana ny fiarahany izy ireo. Tsy maintsy ahodina mba tsy hamaly mivantana ny fanontanian’i beza ny resaka ka hoy indray ny rain’i vaomihary araka ny efa nambaranay taminao teo moa, anaka, dia efa hatramin’ny ela i vaomihary no naniry ny mba hahay asa tanana. Mihevitra ny handalina lavitra ny momba an’io izy ka tsy fantatra na haharitra firy taona na ho firy taona izany andriko foana izy, tompoko, na ho ela na ho haingana, hoy i beza namaly azy. Efa ela no nitsiry tato am-poko ny fitiavana an’i vaomihary ary tsapako miha-mitombo isan’andro izany ka tsy haiko nokobonina intsony. Efa nanipy teny taminy ihany aho saingy tsy mbola namaly ahy izy. Mino anefa aho fa tsy ho laviny ny fitiavako satria tsy fitia kilalao no hatolotro azy fa tena fitiavana marina. Ekeko fa jiolahimboto no fahitan’ny olona ahy, kanefa manome toky anareo aho fa hanova tanteraka ny toetrako raha i vaomihary no ho vadiko. Tsoriko aminareo manko fa tsy fidiny ahy ny hanana toetra tahaka izao fa noho ny fahatsapako ny fanilikilihan’ny fiaraha-monina anay sy i neny. Ny heloky ny ray, hono, tsy mba heloky ny zanaka, kanefa dia noraisin’ny olona ho fahotanay sy i neny koa ny fahadisoana nataon’i dada fahiny teto an-tanàna. Na izahay koa aza anefa mba nitondra fahoriana noho ny fandaozan’i dada anay. Nampalahelo ahy ny fiainanay mianaka ka nanjary nikomy tamin’ny fiaraha-monina aho. Ny fiaraha- monina izay tsy mba nitsinjo anay kely akory. Tsy misy zavatra azoko antenaina intsony afa-tsy ny fananako tokantrano sambatra miaraka amin’i vaomihary. Gaga sy talanjona izy mivady. I beza marina ve io miresaka aminy io sa olon-kafa? Toa nanjary nangoraka an’i beza indray aza ny renin’i vaomihary teo am-pihainoana azy. Izany fangorahana izany anefa tsy ampy hanekeny hanaovana sorona ny fitiavan-janany. Na inona koa na inona antony, dia efa maloto eo anatrehan’ny olona rehetra i beza ka ny fanekeny azy ho anisan’ny fianakaviana dia toy ny fanariana ny haja amam-boninahitry ny tena, ary mety hanilihan’ny mpiara-monina ny ankohonana ihany koa. Tsia, tsy vonona ny handray an’i beza ho vinantony mihitsy izy mivady. Ny fitserana ny fiainan’i beza mianaka no azony atao, fa tsy ny fampidirana kizo ny fiainany noho ny fanavotana an’i beza! Saingy ahoana ny fomba hampahafantarana an’izany an’i beza? Ary raha fantatr’i beza izany, hanao ahoana ny ho fihetsiny ? Izao tokoa no tonga amin’ilay fitenenana hoe handroso maty raibe, hihemotra maty renibe raha hanaiky lembenana eo anatrehan’i beza dia ho potika ny voninahitry ny ankohonana sy ny hoavin’ilay vavitokana, raha hanosi-bohon-tanana azy indray tsy maintsy hiharan’ny valifaty sy ny fankahalan’i beza! Inona no hatao? Hitohy